Só sê EFF oor grondgrype, onderwys en verpligte dienspligAfgevaardigdes by die EFF se verkiesingskonferensie in Bloemfontein, Vrystaat (16 Desember 2014) Foto: EFF, Facebook Die Ekonomiese Vryheidsvegters het Dinsdag gesê alle onbesette grond in die land moet oorgeneem word. “Ons moet alle onbesette grond oorneem en met die regshulpbronnesentrum in verbinding te tree om diegene, wat besette grond het, by te staan,” het partylid Shelly Mokhothu aan die afgevaardigdes by die party se verkiesingskonferensie in Bloemfontein in die Vrystaat gesê. Sy het verslag gedoen oor besluite wat geneem is deur ‘n kommissie oor grond- en landbouhervorming. Sy het gesê Europese setlaars het die grond bekom deur baadjies en fietse vir die mense te gee in ruil vir groot oop stukke grond. “Dit is hoe die grond van ons weggeneem is. Die wet wat sê dat jy nie die minerale onder jou grond mag besit nie, moet geskraap word.” Partylid Barnard Joseph het op sy beurt aan die afgevaardigdes gesê die regering moet die Nasionale Studentefinansieringshulpskema (NSFAS) opskort en gratis opleiding vir almal beskikbaar stel tot en met ‘n eerste tersiêre graad. Hy het terugvoer gelewer oor die uitslag van gesprekke oor ‘n kommissie oor gesondheid en opleiding. Hy het gesê die departement van basiese onderwys en die departement van hoër onderwys moet saamsmelt en die minimumslaagsyfer op skole moet 50% wees. Die party moet glo ook ‘n beursfonds op die been bring om lede te help met hul studies. Joseph het gesê die party wil hê die regering moet ‘n staatsfarmaseutiese maatskappy oprig en die gebruik van privaat farmaseutiese maatskappye kanselleer. “Gesondheidsorg moet gratis wees en beskikbaar wees vir almal,” het hy gesê. “Die regering moet ‘n beleid instel wat staatsamptenare verplig om van staatshospitale en -klinieke gebruik te maak in plaas van privaat gesondheidsorg.” Hy het ook versoek dat dagga vir medisinale gebruik gewettig moet word. Nog ‘n partylid, Khotso Morapela, het terugvoer gelewer oor gesprekke deur ‘n kommissie oor justisie en korrektiewe dienste. Die kommissie het glo ‘n jaar lank verpligte militêre diensplig vir jeugdiges en gratis regsdienste vir die armes voorgestel. “Om seker te maak dat die jongmense gedissiplineerd sal wees, sal dit verpligtend wees om ‘n jaar lank in die weermag te spandeer sodra hulle matriek afgehandel het,” het Morapela gesê. Die EFF sal glo ook veranderinge maak aan die ondersoekproses en voorbereiding vir hofsake. “Niemand sal in aanhouding wees totdat daar voldoende bewyse is nie,” het hy gesê. “Dit lyk of die SAPD en departement van justisie slegs mense in hegtenis neem om hulle later weer vry te laat weens ‘n gebrek aan bewyse. Dit mors belastingbetalers se geld.” Intussen het Julius Malema, leier van die EFF, gesê sy leierskapstyl is nie diktatoriaal nie. “Niks wat ek gedoen het dui op ‘n diktatorskap nie,” het hy aan die afgevaardigdes gesê. Hy het verwys na ‘n dispuut Maandagaand oor nominasies van bykomende komiteelede. Afgevaardigdes van Gauteng het uitgestap en buite gaan betoog. Hulle het Malema as ‘n leuenaar en diktator beskryf. Hulle voer aan Malema het die lys van genomineerdes op die afgevaardigdes afgedwing.